«Սկսենք նրանից, որ այսօր օբյեկտիվ առումով քաղաքական դիրքավորման տեսանկյունից կա կարեւոր խնդիր։ Դեռեւս նոր իշխանությունների մոտեցումները արտաքին եւ ներքին քաղաքականության առումով ամբողջականացված չեն։ Հետեւաբար տարբեր քաղաքական ուժերի, անհատների համար դժվար է կողմնորոշվել, թե որն է արտաքին քաղաքական կուրսը (թեպետ Նիկոլ Փաշինյանը հայտարարել է, որ ռեւերսներ չեն լինելու արտաքին քաղաքականության մեջ)։ Այդ քաղաքականությունն ամբողջական չէ բոլոր ուղղություններով։ Խոսել արեւմտամետների, եվրոպամետների նույնական դիրքորոշումների մասին՝ ճիշտ չի լինի, որովհետեւ նրանցից որեւէ մեկը, որքան գիտեմ, չի բացառել որեւէ այլ ուղղությամբ Հայաստանի զարգացումը։ Բոլորն էլ ուղղակի խոսել են ավելի կամ պակաս չափով եվրոպական ինտեգրացիան արագացնելու մասին։ Հետեւաբար՝ չկա այնպիսի մի պատճառ, որ հակադրությունն ունենա քաղաքական բովանդակություն։ Բայց դա, իհարկե, չի նշանակում, որ արտաքին քաղաքականության մեջ գործող իշխանության շեշտադրումները կարող են համահունչ լինեն Ձեր նշած քաղաքական կատեգորիաների ներկայացուցիչների տեսակետներին։